
Romeo Ghircoiaşiu (1919-1995), muzicolog, profesor, s-a format 
ca pianist la Cluj, cu George Ciolac şi Eliza Ciolan. După 1940 a urmat 
ştiinţele juridice (cu un doctorat în 1948, ca asistent al lui Eugeniu 
Speranţia la Universitatea „V. Babeş”), a continuat studiile muzicale la 
Conservatorul de Muzică „G. Dima” şi a obținut primul titlu de doctor în 
istoria muzicii, în România (1970), sub îndrumarea lui Sigismund Toduţă. 
Incepând din anul 1949 s-a afirmat treptat ca profesor de istoria muzicii, 
conducător de doctorate; a pus bazele unei apreciate şcoli clujene de 
muzicologie. Autor a peste 150 de studii de muzicologie, articole, cronici, 
cu participări la mari şi cunoscute congrese de muzicologie, Romeo 
Ghircoiaşiu s-a impus prin două importante volume de istorie a muzicii 
româneşti (1963, 1992), devenind un profund exeget enescian (Studii 
enesciene, 1981). 


Aniversarea Teatrului wagnerian din Bayreuth a fost pentru anul 1976 unul din 
evenimentele cele mai remarcabile ale vieții muzicale mondiale. Spectacolele de pe „Colina 
Verde”, aşa cum a intrat teatrul în istorie, au fost ocazia de a cunoaşte stadiul actual al 
interpretării operei wagneriene după 100 de ani de existenţă. Este istoria unui teatru în care 
gândirea genialului fondator a impus prin ea însăşi principii şi concepţii, pe care fiecare epocă 
le însuşeşte în felul său. A fost o evoluție în care fluxul şi refluxul audienței populare a 
reflectat evoluţia societăţilor şi ideilor. De asemenea, Festivalul a cunoscut de-a lungul anilor 
fie sărbătoarea marilor zile, fie luptele şi frământările prin care, sau contra cărora, progresul 
artei se afirma neabătut. Reînnoirea în arta sonoră, „muzica viitorului”, progresul social şi 
spiritual al oamenilor erau idei conducătoare în spaţiul uman al acestor o sută de ani. Filozofi 
sau muzicieni, hegelieni sau socialişti, romantici naturalişti sau realişti, găseau în opera 
wagneriană sursele funciare ale gândirii lor. 

Printre aceştia se remarcă în anii '60 ai secolului XIX, un tânăr hegelian necunoscut, 
din România, Titu I. Maiorescu, care prezenta la „Philosophische Gesellschaft” din Berlin şi 
la „Cercle des Sociétés savantes” din Paris, o conferință intitulată: Vechea tragedie franceză 
şi muzica lui Wagner”. Vederile sale respirau aerul timpului şi aveau cutezanţa de a cuprinde 


viitorul. Sistemul estetic al tânărului filozof considera frumosul ca o sinteză între momentul 


* Publicat în Revista „Muzica”, Nr.2, 1977 
% Der Gedanke”, Berlin, I, p. 250 şi II, p. 112 urm., cf. Tudlor Vianu, Studii de literatură română. Bucureşti, 
1975, p. 167, 584, 604 urm. 

rațional, ideal, logic reprezentat în muzici prin armonie şi momentul sensibil, afectiv, patetic, 
exprimat prin melodie. 

Tânărul filozof considera, după sistemul său, oricât de schematic era acesta, că arta lui 
Wagner era dominată mai cu seamă de armonie, domeniu în care el încerca să justifice nece- 
sitatea logică a disonanţelor. Remarcând de asemenea caracterul subsidiar al melodiei 
wagneriene în contextul discursului muzical, tânărul filozof îi contesta tradiția beethoveniană, 
pe care Wagner considera că o continuă. În schimb, preponderența elementului ideal, raţional, 
în detrimentul celui afectiv, asigură operei lui Wagner, după Titu Maiorescu, un adevărat rol 
social ca „muzică a viitorului”! În continuare, într-o generație imediată, George Enescu 
admira încă din prima sa tinerețe „cu extaz şi fanatism” cum îi plăcea să spună, Tannhäuser, 
Lohengrin sau Tetralogia. „Anumite cromatisme wagneriene făceau parte de pe atunci din 
sistemul meu vascular” — după propriile sale cuvinte exprimate spre sfîrşitul vieții”. 

Un salt de un secol înainte şi regăsim arta wagneriană mereu tânără, tot atât de 
deschisă pe cât a fost încă la apariţia sa, față de gândirea filozofică şi muzicală a acestui spațiu 
istoric. Reţinem în special gândirea estetică a unuia din muzicienii care au semnat 
spectacolele centenarului: Pierre Boulez. Este unul din singurii dirijori contemporani care 
reunesc gândirea interpretativă cu procesul creator original. Opera sa de muzician reuneşte pe 
Beethoven, Wagner, Berg sau Bartók cu momentele semnificative ale artei contemporane. 

Timpul devine o categorie nouă, integrată de eminentul compozitor francez în analiză, 
în lumina experienţei filosofice literare sau muzicale contemporane. În opera lui Wagner, 
observă Boulez, „criteriile timpului au trebuit să fie în mod progresiv transformate, temele se 
îndepărtează puţin câte puţin de definiția beethoveniană, care le-a influenţat atât de puternic la 
început... Ierarhia stabilită de către limbajul clasic se dizolvă în profitul schimbului, a 
fluidităţii, în devenirea fiinţelor muzicale care necesită relaţii formale de un alt ordin””. 

Aceste noi gramatici ale stilului, pe care le putem observa astăzi în momente de 
culminaţie ale secolului XX, aduc elementelor tradiţionale ale formei, armonia, melodia sau 
ritmul, ipostaze mult mai complexe decât cele de odinioară. Uneori, observă Pierre Boulez, 
„suprapunerea armonică este creată prin proliferarea pe loc a unui aceluiaşi material melodic; 
desigur”, continuă el, „noi nu putem să decidem care din aceste două funcțiuni este mai im- 
portantă, deoarece, dacă una derivă din cealaltă, cealaltă nu poate să existe fără prima: este 


vorba la un anumit moment de o confuziune prin acumulare”. Alteori, continuă Boulez, 


°l Ibid., p. 585. 

” Bernard Gavoty, Entretiens avec Georges Enesco, Paris, 1955, p. 57. 

% Pierre Boulez, Le temps re-cherche în Programmhefte der Bayreuther Festspiele, 1976, Hg. W. Wagner, „Das 

„melodia devine linia de creastă a armoniei... cele două fiind indisolubil legate prin una şi 
aceaşi funcțiune de a articula ritmul”*?. 

Drama constituie de asemenea un punct de vedere din care eminentul muzician 
consideră structura sonoră a operei wagneriene. Se poate remarca aci o anumită apropiere pe 
care el o face între aceasta şi tragedia antică. „Leitmotivele, precizează Boulez, ne indică clar 
ceea ce trebuie să ştim şi ceea ce personajele n-au recunoscut încă... ele ne avertizează asupra 
elementelor situaţiei, ne dau cheia, ne fac inteligenți faţă de personajele scenice”. Or, putem 
recunoaşte în acest principiu de dramaturgie muzicală comunicația directă, „confidenţa” 
dintre autor şi public, fără ştirea eroilor, proprie tragediei antice. Dacă eroii acţionează con- 
form unor forţe pe care nu le cunosc, auditorii, la rândul lor, trăiesc în stare de permanentă 
alertă vicisitudinile dramei pe care o înțeleg prin intermediul leitmotivelor. Prin acest fapt, 
după Boulez, nivelul muzical devine o lume autonomă, paralelă cu lumea dramatică a cărei 
text devine principalul argument”. 

Alături de timp, memoria joacă în gândirea wagneriană un important rol prin felul în 
care leit-motivele desfăşoară aluzii referitoare la idei şi evenimente de-a lungul narațiunii 
dramatice. E o metodă ce va fi prezentă în tehnica literară a lui Marcel Proust care, după cum 
observă Boulez, se număra printre marii admiratori ai lui Wagner.” 

George Enescu nu va fi străin de tehnicile constructive wagneriene prezente în Oedip. 
Experienţa simbolistă din Pe//eas şi structurile sonore ale fondului est-european au determinat 
noi dimensiuni gândirii sale. Totuşi, confidența dintre public şi autor a acționat şi în gîndirea 
sa prin intermediul celor două planuri paralele, oricât de apropiate au fost acestea: lumea 
dramatică împrumutată textelor tragice de Sofocle şi lumea muzicală, ale cărei leitmotive, 
prin expresia lor autonomă, informează auditorii asupra faptelor eroilor guvernați contra 
voinţei lor de către ceea ce ei numeau „destin”. De altfel, Richard Wagner însuşi, în legătură 
cu mitul lui Oedip, interpreta destinul ca expresie a statului şi religiei care îl înrobesc prin 
forțele lor, pe omul antic, iar Karl Marx scria textual, în acea vreme, că filozofia lui Aristotol 
reprezintă protestul gândirii umane împotriva mitologiei. Este ceea ce reprezintă substratul 
filozofic al tragediei antice.” 

Aceste câteva idei, printre atâtea altele, ne-au reamintit că aducem la Centenar o 


bogată moştenire a cunoaşterii muzicale contemporane. E o moştenire pe care „muzica 


” Jd. 

%5 Ibd. P.7-8. 

% ibid. p. 7 şi Pierre Boulez, Par volonté et par hasard, Entretiens avec Celestin Deliège, Paris, 1975, p. 66. 
” Richard Wagner, Gesammelte schriften, Leipzig 1888, vol. 4, p. 67. 

viitorului”, de o amplă deschidere, „pentru sau contra lui Wagner” o cuprinde în dimensiunile 
sale. 

Conducerea muzicală a Terralogiei semnată de Pierre Boulez a adus mărturii concrete 
asupra vederilor sale estetice şi, poate, câteva aspecte interpretative ale maestrului, de la 
simfoniile lui Beethoven şi până azi. Dacă, în acestea, el a restituit opera regăsindu-i clariățile 
uitate uneori de către tradițiile interpretative curente, în Tetralogie, el a dublat toată această 
claritate a construcțiilor structurale prin dimensiunea afectivă şi pasională, dacă putem adopta 
vocabularul tinerilor hegelieni de odinioară. De aci, o mare complexitate a timpilor — încetiniți 
uneori până la suspendarea mişcării — dinamizaţi alteori până la nivelul unei răscolitoare 
virtuozități orchestrale. El ne-a restituit toată fluiditatea discursului sonor care nu cunoaşte 
deloc arhitecturile clasice cărora le-am fost adeseori aserviți. 

Direcţia muzicală a fost bine servită de către orchestră, maturizată în marile tradiţii ale 
teatrului, dându-şi o silință remarcabilă în a urmări vederile uneori noi ale şefului de 
orchestră. Grupul cântăreților a adus o prezență muzicală de zile mari, dublată prin atributele 
unor veritabili tragedieni. Donald McIntyre (Wotan), Yvonne Minton (Fricka), Hans Zednik 
(Loge şi Mime), actor de infinit dinamism, Gwyneth Jones (Briinnhilde, o neuitată tragediană, 
René Kollo (Siegfried), Karl Ridderbusch (Hunding), au dominat scena prin compoziţia rolu- 
rilor lor şi virtuozitatea uneori copleşitoare a prezenţei lor teatrale. 

Regia a realizat ceea ce direcția muzicală considera a fi lumea dramatică a operei, 
desfăşurîndu-şi, poate, viaţa sa proprie, exprimând oricum lumea muzicală, pretext al acesteia 
din urmă, într-un perpetuu feed-back, noţiune care poate să completeze gândirea lui Boulez. 
Ea a fost semnată de către Patrice Chereau, cu decorurile lui Richard Peduzzi. 

Concepţia tânărului regizor francez se situează ea însăşi pe planuri care afirmă 
caracterul deschis al operei wagneriene. Prezent pe baricade în 1848, prieten al anarhiştilor şi 
regilor (Bakunin şi Ludovic II), Richard Wagner a realizat Tetralogia de-a lungul unui spațiu 
întins (1850-1876). Drumul său şi cel al societăţii europene a cunoscut în acest răstimp 
meandrele unei evoluţii contradictorii. Cunoaşterea viitorului era o idee conducătoare a oa- 
menilor epocii, politicieni, sociologi sau artişti. Regia a adoptat ea însăşi această atitudine, 
integrând-o în dimensiunea eternului uman. Lumea din Walhala reprezintă oamenii de 
odinioară şi de totdeauna. Ei au toate atributele umane în ciuda erelor şi a timpului, care 
suspendă uneori zborul său, ca să parafrazăm versurile unui poet romantic. În felul acesta, 
scenele „Ring-ului” ne-au adus, succesiv, imaginea ireală a castelului Walhala şi cele, mult 
mai reale, ale unui interior burghez unde trăiesc Wotan şi soția sa Fricka. Peisajul Rinului 


prezintă de o manieră asemănătoare hidrocentrala sa, care acoperă, ascunde în profunzimi, 

aurul mitic, în timp ce la exterior fiicele Rinului, ca adevărate „midinete”, se plimbă pe pod. 
Zeii renunță la veşmintele oficiale ale legendei şi adoptă moda umană, fie că este vorba de 
costumul gri neglijent (Wotan sau Hagen), fie că e smoking-ul şi cravata neagră a ultimelor 
generaţii, în Amurg (Gunther sau Siegfried). Acesta din urmă, pe catafalc, este înconjurat de 
un întreg popor venit din cele patru părți ale lumii, popor de muncitori care işi plânge eroul 
pierdut. 

În ciuda şocului acestei concepții, au existat momente cuprinzătoare de adevăr şi 
expresie patetică în multe scene ale acestei tetralogii. Regia a creat acea poezie a dramei, 
depăşind rampa şi cucerind sala. De altfel, coloanele dorice ale acesteia din urmă erau 
repetate pe scenă în arhitecturile lumii lui Wotan. În ciuda unor mijloace eclectice (caii vii, 
monştri fermecaţi, focuri adevărate, neguri artificiale, decoruri reduse la simboluri), regizorul 
a exprimat vederile sale într-o manieră eficientă în care patina timpului va aduce mai multă 


unitate şi mai multă consecvență copleşitorului ansamblu al celor patru seri de operă. 


95 


